О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Разлози за потврђивање Oквирног споразума о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике, Тиршова 2 у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Постојећа зграда Универзитетске дечје клинике Тиршова је објекат од пре Другог светског рата за услуге педијатријске неге, који је реновиран 1960-тих и 1990-тих година. Један од основних проблема за функционисање садашње болнице је недостатак просторних капацитета, застарели и неефикасни системи за грејање, вентилацију и климатизацију, слаба заштита од пожара, застарело и неефикасно грејање, превише болесника и породица у неодговарајућим ходницима и премалим собама. Недостатак простора и одсуство посебних болничких електромеханичких система захтевају изградњу нове зграде и отклањање ових недостатака.

Да би обезбедила потребна средства, Република Србија је упутила захтев Банци за развој Савета Европе (у даљем тексту: Банка) за одобрење делимичног финансирања изградње нове Универзитетске дечје клинике Тиршова (у даљем тексту: Пројекат), у износу од 54.000.000 евра, који је Административни савет Банке одобрио 5. јула 2019. године.

Законом о буџету Републике Србије за 2019. годину („Службени гласник РСˮ, бр. 95/18 и 72/19) у члану 3. одобрено је задуживање код Банке за развој Савета Европе за Пројекат изградње Универзитетске дечје клинике Тиршова, у износу до 54.000.000 евра.

Закључком Владе 05 Број: 48-10941/2019 од 7. новембра 2019. године, утврђена је Oснова за вођење преговора са Банком у вези са одобравањем зајма за Пројекат и усвојен Нацрт оквирног споразума о зајму између Банке за развој Савета Европе и Републике Србије LD 2009 (2019) за пројектни зајам за изградњу нове Универзитетске дечје клинике, Тиршова 2 у Београду. Наведени оквирни споразум о зајму потписан је у Београду 18. новембра 2019. године и у Паризу 20. новембра 2019. године.

Закључци Претходне студије оправданости, чију израду је финансирала и спровела Банка током 2017. године, упутили су на неопходност знатног повећања корисне површине, као и на модернизацију организационе структуре клинике.

Уважавајући препоруке Претходне студије оправданости, Република Србија се обратила Банци са захтевом за донацију за потребе израде Студије оправданости, која би детаљније анализирала оправданост исказаних потреба и уклопила их у одређену просторну целину. Средства за израду Студије оправданости Банка је обезбедила кроз донацију Републике Словачке (SIGA grant), а реализација је поверена Канцеларији за управљање јавним улагањима Владе Републике Србије.

Кроз консултације са надлежним институцијама града Београда, у складу са неопходним карактеристикама које локација нове болнице мора да поседује, као адекватно за изградњу новог објекта показало се земљиште које тренутно заузима војни комплекс Делиград, а у консултацијама са војним властима установљено је да је прихватљива и оправдана промена намене и корисника на датој локацији.

У складу са прелиминарним закључцима Студије изводљивости, нова клиника би требало да има око 30.000 квадратних метара бруто површине, 254 постеље, у једнокреветним и двокреветним собама, и сопствену гаражу са преко 450 паркинг места.

Општа карактеристика болнице је мултифункционалност и флексибилност, што обезбеђује да се реорганизацијом особља, опреме и других ресурса одговори на евентуалне промене у профилу болесника и њихово прилагођавање тренутним потребама.

Досадашњи концепт је подразумевао прилагођавање медицинских процеса расположивом простору и опреми, док се новим концептом обезбеђује да се медицинска технологија и функционални програм постављају као основ за пројектовање и изградњу будућег новог комплекса.

Основни циљеви Пројекта укључују:

- повећање простора у операционим салама и собама за болеснике;

- бољи смештај пацијената и њихових породица;

- ефикасније грејање, вентилацију и климатизацију и унапређену функционалност болнице;

- побољшање приступа, заштите од пожара и система за евакуацију.

Нова клиника ће омогућити да се интегришу најновија достигнућа медицинске науке и праксе - софистицираније дијагностичко снимање, минимално инвазивна дијагностика и технологија лечења, сигурнија и прецизнија хируршка технологија, роботска хирургија, усавршено праћење пацијената, нове области терапијске дијагностике и лечења као што је генетика.

Болница ће бити организована у две велике функционалне целине, дијагностичко-интервентни део са дневним болницама и амбулантама и стационарни део који чине одељења са лежећим пацијентима. Оваква организација обезбеђује оптимизацију и ефикасност свих процеса на дневном нивоу.

Посебно ће се водити рачуна о формирању и организацији дневних болница и дневних интервентних процедура, како би се смањио број болничких дана и оптимизовали трошкови лечења.

Акценат функционисања болнице ће бити на пацијенту и индивидуалном приступу, водећи рачуна о осетљивости популације која је у делокругу рада ове здравствене установе и хуманијим условима за боравак деце и родитеља, а све у циљу бржег опоравка.

Дечја болница ће бити опремљена технолошки напредним уређајима који су прилагођени практикованим процедурама и дечјој популацији, али који ће истовремено омогућити прецизнију, бржу и сигурнију дијагностику, а самим тим и ефикаснији третман као и проширење процедура.

Укупна вредност пројектне инвестиције процењује се на 75 милиона евра, укључујући процењену вредност земљишта намењеног за нови објекат. Финансијско учешће Банке обезбедиће покриће трошкова до 72% укупне вредности Пројекта, док ће се разлика до пуне вредости обезбеђивати из других извора - буџетских, кредитних или донаторских средстава.

За спровођење Пројекта задужена је Канцеларија за управљање јавним улагањима као тело за спровођење пројекта.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмопримац: Република Србија;

- тело за спровођење пројекта: Канцеларија за управљање јавним улагањима;

- износ задужења: 54.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2023. године, у складу са роком за завршетак Пројекта;

- зајам се реализује у најмање две транше.

Директни корисници Пројекта биће медицинско особље и бројни пацијенати из Србије и региона, који посећују клинику сваке године због дијагностичких процедура и примања терапије. Ако се има у виду да је у периоду од 2015. до 2018. годинe, постојећа дечја клиника у Тиршовој имала преко 170.000 амбулантних консултација и близу 75.000 дана хоспитализације у болничким јединицама, излишно је говорити о значају овог пројекта не само за Републику Србију већ и за шири регион.

Генерално, побољшан квалитет смештаја, хигијене, радних и терапеутских услова за пацијенте и старатеље омогућиће не само повећање комфора и поштовање достојанства пацијената током њиховог лечења, већ и побољшање стопе опоравка и ресоцијализације у складу са релевантним стандардима ЕУ и Светске здравствене организације.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Oквирног споразума о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике, Тиршова 2 у Београду, потписаног у Београду 18. новембра 2019. године и у Паризу 20. новембра 2019. године, у оригиналу на енглеском језику.

Одредба члана 2. овог закона садржи текст Oквирног споразума о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике, Тиршова 2 у Београду, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.